ગુજરાતમાં ચૂંટણી છે અને ગુજરાતમાં એક મુદ્દો વિરોધ પક્ષ દ્વારા તેમજ વેપારીઓ દ્વારા ચગાવાઈ રહ્યો છે તે છે જીએસટી. ગુડ્સ એન્ડ સર્વિસ ટૅક્સ. આ કરની વિરુદ્ધ મુખ્ય દલીલો પૈકીની એક દલીલ એ છે કે તેની વેબસાઇટ લોકોનો ભાર (લૉડ) સહન નથી કરી શકતી અને ક્રેશ થઈ જાય છે. સરકારની વિરુદ્ધ કોઈ વાત હોય તો તે સરળતાથી લોકો સ્વીકારી લે છે. આપણે ત્યાં મોટા ભાગે એવી માન્યતા બની ગઈ છે કે સરકારી કોઈ પણ ચીજ હોય, ચાહે તે હૉસ્પિટલ હોય કે પછી શાળા કે પછી વેબસાઇટ, બધું થર્ડ ગ્રેડ ક્વૉલિટીનું જ હોય. અને આ વાતમાં સચ્ચાઈ પણ હોય છે. જોકે ખાનગી કંપનીઓમાં પણ વેબસાઇટની રીતે કોઈ સારાવટ છે તેવું નથી. કેટલીક મોબાઇલ કંપનીના ઓનલાઇન બિલ ભરવા જાવ તો બિલ તો તમને રૂપિયા અને પૈસામાં આવે પરંતુ બિલની રકમ માટેના ખાનામાં તમે પૂર્ણ અંકમાં જ આંકડો લખી શકો. એટલે કાં તો તમારે રૂપિયો વધુ આપવો પડે અથવા ઓછો. અત્યારે રૂપિયાની કંઈ કિંમત નથી તેવું કહેવું તે ખોટું છે. વાત સુવિધાની છે. અને તમારા ખાતામાં થતાં ટ્રાન્ઝેક્શનની જાણ એસએમએસથી તમને થઈ જાય તે માટે તમે એસએમએસ એલર્ટની સર્વિસ માટે ચાર્જ ભરતા હો તો પણ તમને એસએમએસ ન આવે તેવું બને. અને તે માટે દલીલ કરવામાં આવે કે સર્વર કામ નહોતું કરતું.